А ўжо 6 студзеня 1950 г. на Ватыканскім радыё пачалі рэгулярна выходзіць беларускія праграмы, першапачаткова адзін раз на тыдзень. На старонках “Зьніча” Татарыновіч зьмяшчаў абвесткі: “Дарагія беларусы, Ваша мова дачакалася найвышэйшага прызнаньня. Цяпер яна можа гучаць на хвалях беларускага радыё Ватыкану. Вашыя радыёпрымачы павінны быць найлепшай якасьці і г. д.”. У мяне ёсць гіпотэза, што падштурхнуць ксяндза Татарыновіча да стварэньня рэдакцыі мог літоўскі біскуп Францішак Бучыс, зь якім ён вельмі сябраваў, калі прыехаў у Рым. Той дапамагаў яму выдаваць “Зьніч”, кансультаваў адносна зьместу выданьня і быў таксама галоўным рэдактарам Літоўскай рэдакцыі Ватыканскага радыё.